Къэбэрдей-Балъкъэрым зэгурыIуэныгъэ ирищIылIащ Урыс географие зэгухьэныгъэм
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбекрэ Урыс географие зэгухьэныгъэм и япэ вице-президент, Совет Союзым и ЛIыхъужь, Урысейм и ЛIыхъужь Чилингаров Артуррэ Iэ традзащ зэрызэдэлэжьэнум теухуа зэгурыIуэныгъэм.
А зэгурыIуэныгъэр хуэунэтIащ географием епхауэ къыхалъхьэ программэхэр гъэзэщIэным, щIэныгъэм и ехъулIэныгъэщIэхэр дыкъэзыухъуреихь дунейр хъумэным къыхуэгъэсэбэпынымрэ щIыуэпс хъугъуэфIыгъуэхэр хъумэнымрэ, апхуэдэуи зыщымыгъуазэ куэд къыщащIэ туризмэм зегъэужьыным, экологием хуэсакъыным гулъытэ хэха хуэщIыным, географием теухуа щIэныгъэ зэгъэгъуэтыным цIыхухэр дегъэхьэхыным.
КIуэкIуэ Казбек арэзы техъуащ Урыс географие зэгухьэныгъэм Къэбэрдей-Балъкъэрым щиIэ къудамэм и Попечительскэ советым и унафэщIу увыну Чилингаровым зыкъызэрыхуигъэзам.
КъБР-м и Iэтащхьэмрэ Правительствэмрэ я пресс-IуэхущIапIэ.
